อุตฯก่อสร้างปีหน้าสดใส ผลพวงศก.ฟื้นดันกำลังซื้อบ้านเพิ่ม
โพสต์ทูเดย์-ผู้ประกอบการ คาด ธุรกิจก่อสร้างปี 53 เติบโตโดดเด่น เผยดีลเลอร์เตรียมสต็อกสินค้าเพิ่ม หลังมั่นใจเศรษฐกิจฟื้นหนุนกำลังซื้อที่อยู่อาศัยและซ่อมแซมบ้านเก่าคึกคัก
17 ธ.ค. 2552

โพสต์ทูเดย์-ผู้ประกอบการ คาด ธุรกิจก่อสร้างปี 53 เติบโตโดดเด่น เผยดีลเลอร์เตรียมสต็อกสินค้าเพิ่ม หลังมั่นใจเศรษฐกิจฟื้นหนุนกำลังซื้อที่อยู่อาศัยและซ่อมแซมบ้านเก่าคึกคัก 
นายสาธิต สุดบรรทัด รองกรรมการผู้จัดการสายงานการขายและการตลาดบริษัท กระเบื้องหลังคาตราเพชร หรือ “DRT”  เปิดเผยว่า ภาพรวมสินค้ากลุ่มวัสดุก่อสร้างในปี 2553 คาดว่าจะมีทิศทางที่เติบโตมากกว่าปีนี้ โดยเฉพาะผลิตภัณฑ์กระเบื้องที่จะฟื้นตัวอย่างโดดเด่นตามภาวะเศรษฐกิจและตามการขยายตัวของตลาดที่อยู่อาศัย อันเนื่องมาจากมาตรการกระตุ้นเศรษฐกิจของภาครัฐ และการแก้ปัญหาหนี้สินให้กับประชาชนระดับกลางและล่าง ประกอบกับราคาสินค้าเกษตรที่ปรับเพิ่มสูงขึ้น เป็นตัวกระตุ้นอุปสงค์ที่อยู่อาศัย รวมถึงอุปสงค์เพื่อการซ่อมแซมบ้านเก่า
ทั้งนี้ ในช่วงที่ผ่านมาพบว่ามีตัวแทนจำหน่าย (ดีลเลอร์) ซึ่งปัจจุบันมีจำนวนกว่า 700 รายทั่วประเทศ เริ่มมีการสต็อกสินค้าเพิ่มมากขึ้น จากก่อนหน้านี้ปริมาณสินค้ามีไม่เพียงพอกับความต้องการของดีลเลอร์ นอกจากนี้ บริษัทจะขยายสายการผลิตที่ 9 ซึ่งเป็นผลิตภัณฑ์กลุ่มไม้สังเคราะห์ รองรับกลุ่มเป้าหมายโครงการอาคารสูง ซึ่งมีความต้องการเพิ่มขึ้นมาก เนื่องจากที่ผ่านมาบริษัทมีข้อจำกัดในเรื่องกำลังการผลิตทำให้เสียยอดคำสั่งซื้อไปไม่น้อย
นายสาธิต กล่าวถึงแนวโน้มด้านราคาสินค้ากลุ่มวัสดุก่อสร้างในปีหน้า คาดว่า ผู้ประกอบการจะมีการปรับราคาสินค้าขึ้นบ้างตามต้นทุนที่เพิ่มสูงขึ้น เช่น ปูนซีเมนต์ ที่เริ่มมีการปรับราคาขายขึ้นไปบ้างแล้ว แต่ในส่วนของบริษัทฯ ขณะนี้ยังไม่มีแผนในการปรับราคาสินค้าแต่อย่างใด